b"\n_START_ARTICLE_\nEuropavej E136\n_START_SECTION_\nHistorie\n_START_PARAGRAPH_\nDen gamle vej over Lesja og gennem Romsdalen var en vigtig vej for b\xc3\xb8nderne i Gudbrandsdalen og de omkringliggende bjerglandsbyer, blandt andet for at f\xc3\xa5 adgang til havet og handelsvaren salt. Den var ogs\xc3\xa5 en vigtig handelsvej, f\xc3\xb8rst til k\xc3\xb8bstaden p\xc3\xa5 Ve\xc3\xb8ya i Romsdalsfjorden, og derefter til Romsdalsmarkedet ved dalens udmunding. P\xc3\xa5 Lesja var der fra 1660 ogs\xc3\xa5 et jernv\xc3\xa6rk som solgte produkter p\xc3\xa5 Romsdalsmarkedet. Vejen gennem Romsdalen og til Lesja var ogs\xc3\xa5 moringernes letteste vej til \xc3\x98stlandet, da den har en h\xc3\xb8jde p\xc3\xa5 kun 600 m og gennem sammenh\xc3\xa6ngende bygdelag. F\xc3\xb8r jernbanen blev bygget gennem Gudbrandsdalen blev hele str\xc3\xa6kningen \xc3\x85ndalsnes/Veblungsnes-Lillehammer i slutningen af 1800-tallet betjent med diligencer._NEWLINE_En gruppe skotske soldater valgte i 1612 at g\xc3\xa5 gennem Romsdalen og over Lesja p\xc3\xa5 vej til Sverige. I forbindelse med Operation Weser\xc3\xbcbung i 1940 gik britiske styrker i land p\xc3\xa5 \xc3\x85ndalsnes og deltog i kampe i Gudbrandsdalen. P\xc3\xa5 det smalle og bratte punkt i Bj\xc3\xb8rnekleiva n\xc3\xa6r fylkesgr\xc3\xa6nsen blev der i april 1940 udgravet gange under vejen, hvori der blev placeret spr\xc3\xa6ngstof for at hindre tysk fremrykning med \xc3\x85ndalsnes. Spr\xc3\xa6ngstoffet blev ikke detoneret.\n_START_SECTION_\nGennem Romsdalen\n_START_PARAGRAPH_\nVejen gennem Romsdalen var oprindeligt en ridevej eller kl\xc3\xb8vsti, som omkring \xc3\xa5r 1800 blev udvidet til en k\xc3\xb8revej (4 m bred). I 1822 blev den postvej mellem Tofte og Veblungsnes (det dav\xc3\xa6rende centrum), og i 1825 klassificeret som hovedvej. If\xc3\xb8lge Torvik skulle der v\xc3\xa6re blevet bygget farbare vejstr\xc3\xa6kninger i Romsdalen i 1700-tallet. F\xc3\xb8rst i 1844 blev vejen fuldt farbar gennem hele Romsdalen, og omkring 1850 blev den sammen med vejen over Filefjell til L\xc3\xa6rdals\xc3\xb8ra de eneste k\xc3\xb8reveje mellem \xc3\x98stlandet og Vestlandet. Ved Skiri og Flatmark ligger den nuv\xc3\xa6rende trac\xc3\xa9 n\xc3\xa6rmere elven, men dele af den gamle vej er fortsat i god stand, bl.a. forbi Kors gamle kirkeg\xc3\xa5rd. Da Raumabanen blev bygget i 1920'erne blev k\xc3\xb8revejen nogle steder omlagt; dette er fortsat tydeligt ved at vejen g\xc3\xa5r n\xc3\xa6r og helt parallelt med jernbanen. Vejen gennem Romsdalen er flere steder blevet udsat for oversv\xc3\xb8mmelse, sten-/jordsked og sneskred. Oml\xc3\xa6gninger af vejen er blevet gjort dels for at g\xc3\xb8re den mindre udsat, f.eks. blev den i 1880 flyttet fra bunden af Romsdalshornet til elven Rauma ved Horgheim. Fra 1869 til 1961 gik vejen i to h\xc3\xa5rn\xc3\xa5lsving ved Bj\xc3\xb8rnekleiva.\n_START_SECTION_\nF\xc3\xa6rger og udfordringer langs fjorden\n_START_PARAGRAPH_\nStr\xc3\xa6kningen V\xc3\xa5ge-Innfjorden-Veblungsnes er den vejteknisk mest kr\xc3\xa6vende p\xc3\xa5 E136, og blev betjent af b\xc3\xa5d og f\xc3\xa6rge til efter krigen. Str\xc3\xa6kningen blev p\xc3\xa5begyndt f\xc3\xb8r krigen, og arbejdet fortsatte til dels i okupationstiden. Anl\xc3\xa6gsarbejdet modtog tilskud fra blandt andet \xc3\x85lesund kommune (som \xc3\xb8nskede hurtigere fremdrift) og dels budget til jernbaneanl\xc3\xa6g. V\xc3\xa5ge-Veblungsnes var farbar, men ikke officielt \xc3\xa5bnet, i 1944. Vejstr\xc3\xa6kningen blev udstyret med flere overbygninger mod sten- og sneskred. Allerede i anl\xc3\xa6gsperioden gled dele af vejen. I 1965 skete der et stort stenskred ved Skoltaneset, som tog vejbanen med sig ud i fjorden. I 1989 omkom en person, da et nyt stenskred \xc3\xb8delagde vejbanen. Str\xc3\xa6kningen blev derefter taget ud af brug og betjent af en midlertidig f\xc3\xa6rgeoverfart, indtil Innfjordtunnelen var f\xc3\xa6rdig._NEWLINE_Str\xc3\xa6kningen Vestnes-V\xc3\xa5ge havde sammenh\xc3\xa6ngende k\xc3\xb8revej i midten af 1800-tallet. Str\xc3\xa6kningen \xc3\x98rskog (Sj\xc3\xb8holt) til Vestnes over \xc3\x98rskogfjellet er en gammel f\xc3\xa6rdselsvej, som fra 1787 indgik i Den trondhjemske postvej._NEWLINE_I 1921 sejlede de f\xc3\xb8rste bilf\xc3\xa6rger p\xc3\xa5 str\xc3\xa6kningen Vestnes-\xc3\x85ndalsnes, og efter nogle \xc3\xa5r blev ruten udvidet til ogs\xc3\xa5 at omfatte Molde. Indtil der kom k\xc3\xb8revej mellem V\xc3\xa5ge og Veblungsnes, gik biltrafikken med f\xc3\xa6rge V\xc3\xa5ge til Norvik i Eidsbygda p\xc3\xa5 nordsiden af Romsdalsfjorden, og videre rundt om Isfjorden til \xc3\x85ndalsnes. Bilf\xc3\xa6rgeruten mellem Norvik og V\xc3\xa5ge blev indviet i 1930, efter at der var kommet en sammenh\xc3\xa6ngende k\xc3\xb8revej mellem Eidsbygda og Isfjorden, og efter et par \xc3\xa5r blev f\xc3\xa6rgeruten Vestnes-\xc3\x85ndalsnes nedlagt. Samtidig blev der oprettet en ny forbindelse til Molde via S\xc3\xb8lsnes-\xc3\x85farnes. F\xc3\xa6rgestr\xc3\xa6kningen V\xc3\xa5ge-Norvik var herefter den eneste mellem \xc3\x85lesund og \xc3\x85ndalsnes. Den private f\xc3\xa6rgerute V\xc3\xa5ge-Norvik blev nedlagt i l\xc3\xb8bet af 1945, da vejen Innfjorden-Veblungsnes blev taget i brug._NEWLINE_NS-politikeren Gulbrand Lunde druknede ved V\xc3\xa5ge f\xc3\xa6rgekaj p\xc3\xa5 vej til Norvik. H\xc3\xa6ndelsen f\xc3\xb8rte til et p\xc3\xa5l\xc3\xa6g om bom p\xc3\xa5 f\xc3\xa6rgelemmene.\n_START_SECTION_\nStandard\n_START_PARAGRAPH_\nVejen er landevej hele str\xc3\xa6kningen, og har normal norsk bredde, ca 7-8 m, dvs. to normale k\xc3\xb8refelter p\xc3\xa5 3,5 m uden eller med smal vejkant, undtagen p\xc3\xa5 nogen korte str\xc3\xa6kninger i Rauma kommune hvor den er smallere. Den er oftest ikke lige s\xc3\xa5 krum som E39 og E134 . Nogen vejkort tegner den som motortrafikveje uden for \xc3\x85lesund, hvilket den ikke er skiltet som selvom standarden der n\xc3\xa6sten er en s\xc3\xa5dan. Den kan have v\xc3\xa6ret det tidligere. Vejen har sammenlagt 9,9 km tunnel, den l\xc3\xa6ngste p\xc3\xa5 6,6 km (2013).\n_START_SECTION_\nFremtid\n_START_PARAGRAPH_\nEn bro over Tresfjorden er under bygning og forventes at v\xc3\xa6re f\xc3\xa6rdig i 2015. Den skal blive 1,2 km lang og forkorte E136 med 12 km. En tunnel p\xc3\xa5 3,3 km er under bygning og forventes ligeledes at v\xc3\xa6re f\xc3\xa6rdig i 2015. Den ligger mellem Tresfjorden og \xc3\x85ndalsnes."